

**Detaljniji opis aktivnosti i radnih zadataka časnika za vezu za vrijeme predsjedanja Hrvatske Vijećem EU**

Tajništvo PRES svakom je čelniku delegacije za vrijeme boravka u RH dodijelilo časnika za vezu. Oni su djelovali kao primarne kontakt osobe za ministre i čelnike delegacija koji su prisustvovali neformalnim ministarskim sastancima i drugim visokim sastancima A razine tijekom HR PRES. Uloga časnika za vezu bila je iznimno važna za omogućavanje uspješnog i produktivnog boravka gostujućih delegacija te osiguranje njihove sveobuhvatne percepcije događaja i Hrvatske općenito. Časnik za vezu je bio u pratnji cijele delegacije tijekom boravka u Hrvatskoj, ali je njegova primarna zadaća bila pratiti čelnika delegacije i biti njemu na usluzi. Časnici za vezu bili su također važna poveznica između delegacija i Tajništva PRES tijekom svih događaja A razine. Podrška delegacijama od strane časnika za vezu posebice je uključivala osiguravanje pridržavanja vremenskoga programa, prostornu orijentaciju delegacije u konferencijskim prostorima i drugim lokacijama službenog programa te primanje i odgovaranje na pitanja. Bili su angažirani na sljedećim događajima u sklopu predsjedanja RH Vijećem EU 2020.:

* Neformalni sastanak državnih tajnika za EU poslove i glavnih tajnika ministarstava vanjskih poslova
* Posjet Konferencije predsjednika Europskog parlamenta
* Posjet college-a Europske komisije
* Sastanak predsjedavajućih Konferencije odbora za europske poslove parlamenata članica EU
* Neformalni sastanak ministara pravosuđa i unutarnjih poslova
* Neformalni sastanak ministara za istraživanje
* Međuparlamentarna konferencija o Zajedničkoj vanjskoj i sigurnosnoj politici (ZVSP) i Zajedničkoj sigurnosnoj i obrambenoj politici (ZSOP)
* Neformalni sastanak ministara vanjskih poslova (Gymnich)
* Neformalni sastanak ministara pomorstva

Svi časnici za vezu sudjelovali su na trodnevnoj obuci, a prije svakog događaja za časnike su organizirana minimalno dva sastanka, na kojima ih se detaljnije informiralo i upućivalo u nadolazeći događaj, vršila se raspodjela dužnosti te ih se upućivalo u sve organizacijsko logističke aspekte događaja. Tijekom događaja za vrijeme HR PRES postojalo je nekoliko uloga i poslova na koje su časnici za vezu mogli biti raspoređeni za potrebe događaja:

* časnik za vezu odgovoran za praćenje delegacija,
* časnik za vezu odgovoran za podršku koordinatoru konferencijskog centra (NSK),
* časnik za vezu odgovoran za informativne i slične poslove u Međunarodnoj zračnoj luci Zagreb (MZLZ),
* časnik za vezu odgovoran za VIP salon u MZLZ
* časnik za vezu odgovoran za pomoćne poslove u konferencijskom centru.

Časnici za vezu su bili profesionalni, učinkoviti, pristojni te prijateljski nastrojeni, istovremeno brinući da na odgovarajući način usmjeravaju kretanje delegacije, a sve sukladno dobivenim uputama na obuci.